# name
Informe Final Projecte D'Innovació Docent 2018PID-UB/011, Noves Estratègies d'Aprenentatge amb Avaluació Continuada Formativa i Acreditativa en l'Assignatura "Espectrometria de Masses" del Màster Universitari en Química Analítica

# metadata.dc.description.abstract[].value
En el marc actual de l'Espai Europeu d'Educació Superior (EEES), un dels reptes més importants és dissenyar i aplicar estratègies centrades en l'aprenentatge dels estudiants. Aquesta concepció només es pot fer dins d'un context d'avaluació contínua, on el procés d'aprenentatge de l'alumne i el grau en què va adquirint les diferents competències (transversals i específiques) de les matèries impartides, es monitoren al llarg del temps.
D'aquesta manera, l'aula invertida es planteja com una estratègia d'aprenentatge idònia per a una transmissió millor dels coneixements teòrics i habilitats pràctiques, mitjançant la consulta i visualització del material adequat (articles, vídeos, presentacions, etc.). A més, aquesta activitat es pot realitzar de forma autònoma fora de l'aula, permetent una dedicació més gran del temps presencial a la resolució de dubtes i problemes (feedback), proporcionant al professor informació sobre els coneixements adquirits pels estudiants i millorant així el procés d'aprenentatge .
Un altre factor a considerar són els canvis i avenços que les tecnologies de la informació i la comunicació (TIC) han generat en tots els àmbits de la nostra societat, incloent-hi la Universitat. Actualment, els estudiants les tenen totalment integrades a la seva vida diària (ordinadors portàtils, smartphones, etc.), la qual cosa les presenta com a eines de fàcil incorporació a les estratègies d'aprenentatge utilitzades.
D'altra banda, l'aprenentatge col·laboratiu, que es produeix quan els estudiants i els professors treballen conjuntament per crear coneixement, ha demostrat ser també una estratègia adequada per impulsar el procés d'aprenentatge. Aquesta estratègia pedagògica es fonamenta en el fet que les persones creïn coneixement conjuntament i que aquest procés els faci créixer i enriquir-se mútuament. Tot i això, és imperatiu no confondre l'aprenentatge col·laboratiu amb l'aprenentatge cooperatiu, on el resultat és simplement la suma de petites contribucions de cada membre del grup sense generar un ambient veritablement col·laboratiu per assolir un objectiu.
En aquest projecte, s'han desenvolupat dues estratègies d'aprenentatge basades en aula invertida, utilitzades com a activitats d'avaluació continuada, que tenen com a objectiu millorar els coneixements en Espectrometria de Masses en estudiants del Màster Universitari en Química Analítica de la Universitat de Barcelona.

# metadata.dc.rights[].value
cc by (c) Núñez Burcio, Oscar et al., 2021

# metadata.dc.title[].value
Informe Final Projecte D'Innovació Docent 2018PID-UB/011, Noves Estratègies d'Aprenentatge amb Avaluació Continuada Formativa i Acreditativa en l'Assignatura "Espectrometria de Masses" del Màster Universitari en Química Analítica